**Diasporas konsultatīvās padomes**

**SĒDES PROTOKOLS**

**Norises viet**a: Rīgā, 2025. gada 6. jūnijā

Attālināti *Zoom* platformā

Sēde sākas: 15:00 (Rīgas laikā)

**Sēdi vada:**

Zanda Grauze Padomes priekšsēdētāja

**Sēdē piedalās:**

Indulis Bērziņš Padomes priekšsēdētājas vietnieks

 organizācijas “Latviesi.com” pārstāvis

*Padomes locekļi:*

Maija Bilsēna Ārlietu ministrijas pārstāve

Baiba Bašķere Ekonomikas ministrijas pārstāve

Imants Zaķis Iekšlietu ministrijas pārstāvis

Ilva Milzarāja Nacionālās elektronisko plašsaziņas līdzekļu padomes pārstāve

Kristīne Kļukoviča Sabiedrības integrācijas fonda pārstāve

Gunārs Kūtris Saeimas Pilsonības, migrācijas un sabiedrības saliedētības komisijas pārstāvis

Ilona Anna Eklona Valsts kancelejas pārstāve

Zigmārs Erts Viedās administrācijas un reģionālās attīstības ministrijas pārstāvis

Miks Muižarājs biedrības “Ar pasaules pieredzi Latvijā” pārstāvis

Kārlis Žols Latvijas Evaņģēliski Luteriskās baznīcas pasaulē pārstāvis

Pēteris Blumbergs organizācijas “Pasaules Brīvo latviešu apvienība” pārstāvis

Mārtiņš Andersons organizācijas “Amerikas Latviešu apvienība” pārstāvis

Justīne Krēsliņa organizācijas “Eiropas Latviešu apvienība” pārstāve

Anita Andersone organizācijas “Latviešu apvienība Austrālijā un Jaunzēlandē” pārstāve

Fritz Traugott Kristbergs organizācijas “Latviešu Nacionālā Apvienība Kanādā” pārstāvis

Vineta Hibšmane biedrības “Ekonomiskā sadarbība un investīcijas Latvijai” pārstāve

*Citi:*

Artjoms Uršuļskis Ārlietu ministrijas parlamentārais sekretārs

Jānis Meļņikovs Izglītības un zinātnes ministrijas pārstāvis

Iveta Grīnberga Izglītības un zinātnes ministrijas pārstāve

Linda Pauga Labklājības ministrijas pārstāve

Anastasija Smirnova Saeimas Ārlietu komisijas pārstāve

Zane Kaufelde biedrības “Latvijas Pašvaldību savienība” pārstāve

Gunta Robežniece Kultūras ministrijas pārstāve

Jeļena Šaicāne Kultūras ministrijas pārstāve

Sintija Šmite-Tilika Valsts izglītības attīstības aģentūras “Study in Latvia” pārstāve

Jānis Bekmanis Iekšlietu ministrijas pārstāvis

Izanda Puncule Iekšlietu ministrijas pārstāve

Kristers Grauze Aizsardzības ministrijas pārstāvis

Vita Ziemele Viedās administrācijas un reģionālās attīstības ministrijas pārstāvis

Inese Vaivare biedrības “Latvijas Platforma attīstības sadarbībai” pārstāve

Ilze Mičule Latvijas Investīciju un attīstības aģentūras pārstāve

Ingūna Sutra Valsts ugunsdzēsības un glābšanas dienesta pārstāve

Aira Priedīte organizācijas “Eiropas Latviešu apvienība” pārstāve

Mārīte Kļaviņa organizācijas “Pasaules Brīvo latviešu apvienība” pārstāve

Raits Eglītis organizācijas “Pasaules Brīvo latviešu apvienība” pārstāvis

Elisa Freimane organizācijas “Amerikas Latviešu apvienība” pārstāve

Ingrīda Zemīte organizācijas “Latviešu Nacionālā Apvienība Kanādā” pārstāve

Agra Asmus-Vāgnere organizācijas “Latviešu Nacionālā Apvienība Kanādā” pārstāve

Ilze Atardo organizācijas “Eiropas Latviešu apvienība” pārstāve

Alise Pundure Ārlietu ministrijas pārstāve

Marija Dombrovska Ārlietu ministrijas pārstāve

*Sēdes publiskā tiešraide tiek nodrošināta Ārlietu ministrijas mājaslapā un sociālajos tīklos.*

Diasporas konsultatīvās padomes sēdes darba kārtība:

1. Atklāšana.
	1. Īpašo uzdevumu vēstnieces diasporas lietās Zandas Grauzes ievadvārdi.
	2. Parlamentārā sekretāra Artjoma Uršuļska uzruna.
2. Informatīvā sadaļa.
	1. Diasporas studiju iespējas Latvijā.

*Ziņo: Sintija Šmite-Tilika, Valsts izglītības attīstības aģentūras “Study in Latvia” nodaļas vadītāja*

* 1. Valsts aizsardzības dienesta aktualitātes.

*Ziņo: Kristers Grauze, Aizsardzības ministrijas Valsts aizsardzības dienesta departamenta direktors*

1. Diskusijas sadaļa.
	1. Remigrācija. Izaicinājumi, iespējas un risinājumi.

*Ziņo: Miks Muižarājs, DKP Remigrācijas darba grupas vadītājs, biedrības “Ar pasaules pieredzi Latvijā” dibinātājs*

 *Zigmārs Erts, Viedās administrācijas un reģionālās attīstības ministrijas Valsts ilgtspējīgas attīstības plānošanas departamenta Reģionālo atbalsta instrumentu nodaļas vadītājs*

 *Iveta Grīnberga, Izglītības un zinātnes ministrijas Valsts valodas politikas nodaļas vecākā eksperte*

 *Aira Priedīte, DKP Latviešu valodas un izglītības darba grupas vadītāja*

 *Vita Ziemele, Viedās administrācijas un reģionālās attīstības ministrijas Valsts ilgtspējīgas attīstības plānošanas departamenta Reģionālo atbalsta instrumentu nodaļas vecākā eksperte*

* 1. Diasporas loma Latvijas valsts civilajā aizsardzībā.

*Ziņo: Jānis Bekmanis, Iekšlietu ministrijas valsts sekretāra vietnieks*

 *Izanda Puncule, Iekšlietu ministrijas Nozares politikas departamenta vecākā referente*

 *Ingūna Sutra, Valsts ugunsdzēsības un glābšanas dienesta Civilās aizsardzības pārvaldes Resursu pārvaldīšanas nodaļas vecākā inspektore*

 *Inese Vaivare, biedrības “Latvijas Platforma attīstības sadarbībai” direktore*

1. Paziņojumi, noslēgums.

*Ziņo: Indulis Bērziņš, DKP Diasporas mediju darba grupas vadītājs, biedrības “Latviesi.com” valdes priekšsēdētājs*

 *Pēteris Blumbergs, organizācijas “Pasaules Brīvo latviešu apvienība” priekšsēdis*

 *Zanda Grauze, Ārlietu ministrijas Īpašo uzdevumu vēstniece diasporas lietās*

## Atklāšana.

**Z. Grauze**, atklājot sēdi, apsveic jaunos Diasporas konsultatīvās padomes (turpmāk –

DKP) locekļus – Iekšlietu ministrijas Nozares politikas departamenta direktora vietnieku I. Zaķi un Latvijas Evaņģēliski Luteriskās Baznīcas Pasaulē (turpmāk – LELBP) arhibīskapu K. Žolu. Vārds tiek dots Ārlietu ministrijas parlamentārajam sekretāram A. Uršuļskim.

**A. Uršuļskis** informē par šogad salīdzinoši augsto aktivitāti pašvaldību vēlēšanu pasta balsojumā un pateicas pilsoņiem ārzemēs par līdzdalību vēlēšanās. A. Uršuļskis izsaka pateicību Pasaules Brīvo latviešu apvienībai (turpmāk – PBLA) par aktīvu iesaistīšanos Saeimas vēlēšanu procesa gatavošanā, apspriežot grozījumus Saeimas vēlēšanu likumā. Runājot par 2026. gada valsts budžetu, parlamentārais sekretārs norāda, ka galvenie virzieni, uz kuriem tiek fokusēti valsts resursi, ir aizsardzība un demogrāfija. Viņš uzsver, ka šo mērķu īstenošanā remigrācijai būs īpaša loma.

## Informatīvā sadaļa.

## 2.1. Diasporas studiju iespējas Latvijā.

**Z. Grauze** dod vārdu S. Šmitei-Tilikai, Valsts Izglītības attīstības aģentūras “Study in Latvia” nodaļas vadītājai. Vēstniece uzsver, ka ir dzirdējusi vairākus pozitīvas pieredzes stāstus no diasporas jauniešiem, kuri studē Latvijā. Studenti īpaši novērtē pasniedzēju sasniedzamību, kā arī laboratoriju un zinātniskā aprīkojuma vieglo pieejamību Latvijas augstskolās.

**S. Šmite-Tilika** sniedz prezentāciju par Latvijas augstskolu piedāvājumu diasporas studentiem. Viņa informē, ka XIII Latvijas Skolu jaunatnes Dziesmu un Deju svētku laikā 2025. gada 7. jūlijā plkst. 11.00–13.00 Latvijas Universitātes galvenajā ēkā Raiņa bulvārī 19, Rīgā, notiks informatīvs pasākums diasporas jaunatnei ar Latvijas augstskolu pārstāvju dalību (reģistrācija pasākumam līdz 1. jūlijam: <https://shorturl.at/tK54H>). S. Šmite-Tilika informē, ka 7. jūlijā Vērmanes dārzā plkst. 10.00–13.00 un plkst. 17.00–19.00 būs pieejama telts, kurā interesenti varēs saņemt informāciju no “Study in Latvia” pārstāvjiem. Jautājumu gadījumā S. Šmite-Tilika lūdz sazināties ar Elīnu Rubīnu (elina.rubina@viaa.gov.lv, +371 67785474). S. Šmite-Tilika aicina iepazīties ar papildu informāciju par studiju iespējām Latvijā vietnē [www.studyinlatvia.lv](https://www.studyinlatvia.lv/) un jautājumu gadījumā sazināties e-pastā: sintija.smite-tilika@viaa.gov.lv.

*Prezentāciju skatīt 1. pielikumā.*

**DKP sēdes *Zoom* komentāru sadaļā uzdotie jautājumi pēc “Study in Latvia” prezentācijas un atbildes uz tiem:**

**J. Krēsliņa:** *vai noteikumi atšķiras ES pilsoņiem un pilsoņiem no pārējās pasaules?*

**S. Šmite-Tilika:** Pieņemot, ka jautājums ir par augstskolu uzņemšanas noteikumiem, visaptveroša atbilde ir tāda, ka katrai augstskolai ir savi studentu uzņemšanas noteikumi. Eiropas valstīs ir virkne latviešu valodas skolu, kuru apguves rezultātus atzīst augstskolas Latvijā, novērtējot dažādu valodu zināšanas. Kas attiecas uz pārējo priekšmetu apguvi, tad tas ir atkarīgs no augstskolas, vai attiecīgajā studiju virzienā ir kārtojams iestājpārbaudījums, vai ir atzīti vidējā vai pirmās augstākās izglītības ciklā apgūtie priekšmeti vai studiju kursi, nevis no pilsonības. Ir virkne Latvijas augstskolu, kuras atzīst Valsts izglītības satura centra/ Valsts izglītības attīstības aģentūras izstrādāto latviešu valodas eksāmenu, uzņemot jauniešus studijām latviešu valodā.

**F. Kristbergs:** *Cik dārga ir ārzemes studentu skolas maksa (tuition, etc.) salīdzinājumā ar Latvijas studentiem? Prasu, jo Kanādā ārzemju studenti maksā 3-4 reizes vairāk nekā Kanādas pilsoņi/rezidenti. Universitātēm, koledžām un sevišķi privātām skolām tas ir ievērojams ienākumu avots.*

**S. Šmite-Tilika:** Jāuzsver, ka ES pilsoņiem un trešo valstu pilsoņiem pastāv atšķirība – trešo valstu pilsoņiem (ārpus ES/EEZ/Šveices) ir aptuveni par 1000 EUR gadā augstāka studiju maksa, atšķirīgs uzņemšanas process, nepieciešama vīza vai uzturēšanās atļauja, kā arī var būt papildu prasības valodas zināšanām vai dokumentu legalizācijai. Jebkuras valsts pilsonis, kurš pārvalda latviešu valodu pietiekamā līmenī, lai studētu latviešu valodā, var pretendēt uz valsts budžeta apmaksātām studiju vietām. Nenoliedzami, ka gan valsts, gan privātām augstskolām studiju maksa ir viņu ienākumu avots.

Pēc Izglītības un zinātnes ministrijas datiem 2024./2025. akadēmiskā gada sākumā valsts budžeta finansētajās studiju vietās studēja 30 790 studējošie jeb 43% no visiem studējošajiem, savukārt par privāto (savu) finansējumu – 43 000 studējošie jeb 57%.

**M. Muižarājs:** *Paldies par prezentāciju! Vai ir informācija, cik aptuveni diasporas pārstāvji iestājas Latvijas augstskolās gadā?*

**S. Šmite-Tilika:** Šādu uzticamu datu nav, jo vispārējā izglītības statistika šādu informāciju neapkopo un diasporas piederība netiek fiksēta kā atsevišķa kategorija. No augstskolām ir zināmi atsevišķi studenti, kuri sevi ir augstskolu administrācijai identificējuši kā Latvijas diasporu, taču šie dati nav pilnīgi un nav apkopoti valsts līmenī. Tāpēc šobrīd ir iespējams runāt tikai par atsevišķiem diasporas pārstāvētiem studentiem, nevis par kopējo statistiku.

**F. Kristbergs:** *Vai ir dati par ārvalstu studentiem, kuri paliek Latvijā pēc studijām?*

**S. Šmite-Tilika:** Paldies par jautājumu. Šādi dati ir aptuveni, un no “Study in Latvia” puses esam vērsuši par šo jautājumu uzmanību Izglītības un zinātnes ministrijai, kuras ietvaros ir projekts par Latvijas augstskolu absolventu monitoringu, lai to vidū iekļautu arī ārvalstu studentus. Tāpat esam uzrunājuši Centrālās statistikas pārvaldi, lai tā sev pieejamos resursos aktualizē datus par ārvalstu absolventiem, kuri paliek Latvijā pēc studijām. Aptuvena aplēse varētu būt 5–10% gadā. Daļa no viņiem paliek privātu iemeslu dēļ, daļa atrod darbu Latvijā, bet vēl daļa pagarina uzturēšanās atļauju, lai varētu meklēt darbu. Arī Latvijā jautājums par ārvalstu studentiem un legālo migrāciju ir aktuāls politikas veidotāju, drošības iestāžu, politiķu un sabiedrības vidū kopumā. Detalizētāk šo varam pārrunāt, ja nepieciešams.

**F. Kristbergs:** *Kā cilvēks ar 2 maģistra un 1 doktora grādu esmu pārsteigts, ka intensīvā maģistra un/vai doktora studiju laikā ir atļauts strādāt 40 stundas nedēļā.*

Es saprotu Jūsu izbrīnu no uzcītīga studenta viedokļa, savukārt šeit ir jautājums par valsts likumdošanas atvērtību vai ierobežojumiem attiecībā uz ārvalstu studentu nodarbinātību un studiju intensitāti.

Tā kā studentu primārais ieceļošanas mērķis Latvijā ir studijas, tad augstskolas un mēs savā informācijā uzsveram, ka strādājot jāseko līdzi savām sekmēm un jāplāno laiks tā, lai studijas būtu apmeklētas un sekmīgas. Studijas ir ļoti dažādas – ir vairāk akadēmiskas, ir tādas, kurās ir obligātās prakses, ir tādas, kuras ir cieši saistītas ar nozari un attiecīgām darba iespējām.

No “Study in Latvia” puses esam veicinājuši to, ka Cilvēkkapitāla attīstības stratēģijā ārvalstu studenti ir iekļauti kā mērķa grupa darbaspēka piesaistē. Tādējādi valsts apzināti ļauj maģistrantūras un doktorantūras studentiem strādāt pilnas slodzes darbu (līdz 40 stundām nedēļā), lai veicinātu viņu integrāciju darba tirgū un motivētu palikt Latvijā pēc studiju beigām.

Papildus jāņem vērā, ka, lai Latvijas vietējie studenti varētu studēt, viņi nereti strādā, tostarp pilnas slodzes darbu, gandrīz visus studiju gadus – Latvijā ir viens no augstākajiem vietējo studentu nodarbinātības rādītājiem Eiropā – 55% pilna laika studentu un 86% nepilna laika studentu (vakara un neklātienes studijām) ir nodarbināti semestra laikā (Eurostudent, 2022). Diemžēl pagaidām ir ļoti maz ģimeņu Latvijā, kuras var atļauties uzturēt savus jauniešus visu studiju laiku. Tas norāda, ka darba un studiju apvienošana ir izplatīta prakse pārsvarā vietējo studentu vidū, kuri studē latviešu valodā. Pēc 2024. gada datiem 14–17% ārvalstu studenti ir nodarbināti studiju laikā. Tātad studiju laikā nodarbināti vairāk ir vietējie studenti, kuri studē latviešu valodā. Piemēram, mūsu kaimiņvalstī Igaunijā ārvalstu studentiem darba stundas netiek ierobežotas vispār.

* 1. **Valsts aizsardzības dienesta aktualitātes.**

**Z. Grauze** dod vārdu Kristeram Grauzem, Aizsardzības ministrijas Valsts aizsardzības dienesta departamenta direktoram.

**K. Grauze** sniedz prezentāciju par Valsts aizsardzības dienesta (turpmāk – VAD) pārstāvju līdzšinējo un plānoto sadarbību ar Latvijas diasporu. K. Grauze informē par VAD pārstāvju dalību Bergenas Latviešu biedrības organizētajā pasākumā diasporai Bergenā, Norvēģijā, 2025. gada 10. maijā. Sadarbībā ar Nacionālajiem bruņotajiem spēkiem arī turpmāk tiks organizēta profesionāļu dalība vairākos diasporas pasākumos 2025. gada otrajā pusē: 25.06.–30.06. Īrijas Latviešu nacionālās padomes diasporas un Latvijas bērnu nometnē Nīcā, Latvijā; 27.07–01.08. “3x3” nometnē Bergenā, Norvēģijā; 28.07.–01.08. Garezerā, ASV; 03.08.–09.08. “2x2” nometnē Latgalē, Latvijā; 03.08.–10.08. “3x3” nometnē Freiburgā, Vācijā; 10.08.–16.08. “3x3” nometnē Īrijā; 14.11. Lāčplēša dienas pasākumā Stokholmā, Zviedrijā. K. Grauze informē, ka š. g. 10. septembrī tiks organizēts tiešsaistes seminārs diasporai par VAD. Viņš uzsver, ka turpmāko tiešsaistes semināru norises laiks tiks pielāgots dažādām laika zonām.

*Prezentāciju skatīt 2. pielikumā.*

## Diskusijas sadaļa

###  Remigrācija. Izaicinājumi, iespējas un risinājumi.

**Z. Grauze**, atklājot šo daļu, uzsver, ka remigrācija ir viens no četriem Diasporas likumā un Plānā darbam ar diasporu 2024.–2026. gadam noteiktajiem rīcības virzieniem. Viņa norāda, ka 2024. gadā Latvijā ir atgriezušies 9 963 remigranti, un atzīmē, ka mūsdienās par “jauno normālo” ir kļuvusi personu mobilitāte. Z. Grauze uzsver, ka ceļošanas brīvība un brīva darbaspēka kustība ir milzīga iespēja, kura radās pēc Latvijas neatkarības atjaunošanas un vēl vairāk – pēc Latvijas iestāšanās Eiropas Savienībā. Viņa uzsver, ka tādēļ ir jānovērtē cilvēki, kuri, ieguvuši pieredzi ārvalstīs, savā studiju, profesionālajā vai personiskajā dzīvē saredz iespēju atgriezties Latvijā. Z. Grauze atzīmē, ka “Study in Latvia”prezentācijā sniegtā informācija var kalpot par vienu no mobilitātes labajiem piemēriem. Vārds tiek dots DKP Remigrācijas koordinācijas darba grupas vadītājam Mikam Muižarājam.

**M. Muižarājs** informē par Remigrācijas koordinācijas darba grupas darbu pie 2025. gada 28. februāra sēdē noteiktajām prioritātēm un sniedz ieskatu par trīs aktuālākajiem jautājumiem, pie kā darba grupa strādā: remigrantu uzņēmējdarbības programma un diasporas investīcijas; vienotas latviešu valodas programmas izveide; remigrantu informēšana, pakalpojumu koordinācija un vienotas platformas izveide.

Pirmajā jautājumā M. Muižarājs izceļ sadarbības veidošanu starp remigrācijas uzņēmējdarbības atbalsta programmu un Latvijas Investīciju un attīstības aģentūras (turpmāk – LIAA) biznesa inkubatoru, sniedzot remigrantiem uzņēmējdarbības atbalsta turpinājumu, kā arī norāda uz diasporas investīciju piesaistes lielo potenciālu.

**M. Andersons** iesaka papildu sadarbību veidot ar nodibinājumu “Startup House Riga”.

**Z. Grauze** informē, ka šogad Latvijas Universitātes Diasporas un migrācijas pētījumu centrs veiks pētījumu “Diasporas investīcijas Latvijā”, kura ietvaros plānots izpētīt, tieši kādas šobrīd ir diasporas investīcijas. Viņa aicina Remigrācijas koordinācijas darba grupu turpināt darbu pie šī jautājuma arī jaunajā sastāvā, kas uzsāks darbu no 2025. gada 12. jūlija.

**Z. Erts** sniedz prezentāciju par Viedās administrācijas un reģionālās attīstības ministrijas (turpmāk – VARAM) remigrācijas atbalsta programmu uzņēmējdarbībai 2024.–2026. gadā, kurā iekļautais un remigrantiem pieejamais atbalsts 2025. gadā ir 250 000 euro. Z. Erts uzsver nepieciešamību uzņēmējdarbības programmu turpināt arī nākotnē.

*Prezentāciju skatīt 3. pielikumā.*

**I. Mičule** atbalsta VARAM un Ekonomikas ministrijas iniciatīvu salāgot remigrācijas uzņēmējdarbības atbalsta programmu ar LIAA biznesa inkubatoru.

**M. Muižarājs** iepazīstina ar otro jautājumu, kas saistīts ar latviešu valodas zināšanu nozīmi remigrantu integrācijai Latvijas sabiedrībā pēc atgriešanās. M. Muižarājs uzsver vienotas latviešu valodas programmas remigrantiem izveides nepieciešamību un to, ka šai programmai ir jābūt remigrantiem un viņu bērniem pieejamai, saprotamai un pielāgotai dažādām vajadzībām.

**I. Grīnberga** informē, ka pašlaik Izglītības un zinātnes ministrija (turpmāk – IZM) ir izveidojusi priekšlikumus par latviešu valodas apguves sistēmas pilnveidi ar mērķi stiprināt valsts valodas lietojumu, atsaucoties uz Stratēģiskās vadības tematiskās komitejas uzdevumu. I. Grīnberga informē, ka IZM ir pabeigusi informatīvo ziņojumu, kurš ir jāsaskaņo ar visām iesaistītajām institūcijām. I. Grīnberga norāda, ka viens no piedāvātajiem risinājumiem ir attīstīt un pilnveidot jau eksistējušo pieaugušo prasmju pārvaldības platformu “Stars”, kas būtu vienota izglītības pakalpojumu, informācijas un datu apkalpošanas sistēma pieaugušajiem. Platformā tiktu vērtēti pakalpojumu sniedzēji, nodrošinot augtu kvalitāti, un, piemēram, pēc latviešu valodas kursa pabeigšanas būtu iespēja kārtot valsts valodas prasmes pārbaudi.

**A. Priedīte** norāda uz vienotas latviešu valodas platformas nepieciešamību, ko varētu izmantot gan remigranti, gan VAD iesauktie diasporas jaunieši, gan ārzemju studenti un citi. A. Priedīte uzsver, ka platformai būtu jābūt latviešu un angļu valodā un pēc iespējas arī citās valodās.

**Z. Grauze** ierosina kopīgi gatavot un pieņemt rezolūciju par latviešu valodas programmu remigrantiem, kura pēc sēdes tiks elektroniski saskaņota ar DKP locekļiem.

**M. Muižarājs** atsaucas uz Latvijas demogrāfijas izaicinājumiem un uzskata par nepieciešamu attīstīt atbalsta platformas, kas palīdzētu cilvēkiem vieglāk iedzīvoties Latvijā. Atklājot trešo diskusijas jautājumu par remigrāciju, viņš uzsver dažādās specializētās atbalsta programmas, ko Latvijas valsts piedāvā, komentējot, ka trūkst vienotas programmas, kas nodrošinātu pakalpojumu koordinēšanu.

**V. Ziemele** iepazīstina ar VARAM jauno mājaslapu “remigracija.lv”, kura aizvietos šobrīd lietoto “paps.lv”. Plānots, ka tā būs izveidota 2025. gada rudenī. Mājaslapā latviešu un angļu valodā tiks apkopota dažādu valsts iestāžu un sadarbības partneru sniegtā informācija remigrantiem. V. Ziemele aicina partnerus iesaistīties un iesūtīt ierosinājumus mājaslapas saturam uz remigracija@paps.lv.

*Prezentāciju skatīt 4. pielikumā.*

**Z. Grauze** ierosina sagatavot un pieņemt rezolūciju par DKP atbalstu vienotas platformas izveidošanai remigrantiem, kura pēc sēdes tiks elektroniski saskaņota ar DKP locekļiem.

###  Diasporas loma Latvijas valsts civilajā aizsardzībā.

**Z. Grauze,** atklājot sēdes sadaļu par diasporas lomu civilajā aizsardzībā, uzsver šīs tēmas nozīmīgumu šodienas ģeopolitiskajā situācijā. Z. Grauze atzīmē, ka sarunās ar diasporu aizvien biežāk dzird jautājumu par to, kā diaspora var būt noderīga Latvijai krīzes situācijā. Z. Grauze izsaka pateicību Eiropas Latviešu apvienībai par šīs tēmas aktualizēšanu un uzaicinātajiem ekspertiem par dalību sēdē. Vārds tiek dots Iekšlietu ministrijas valsts sekretāra vietniekam Jānim Bekmanim un Iekšlietu ministrijas Nozares politikas departamenta vecākajai referentei Izandai Punculei.

**J. Bekmanis** sniedz prezentāciju par civilās aizsardzības sistēmu Latvijā, valsts civilās aizsardzības plānu, krīžu vadības struktūrām, kā arī NVO un diasporas iesaisti krīzes komunikācijā. J. Bekmanis norāda, ka diasporas NVO ir būtiski miera laikā apzināt savus resursus, tai skaitā kontaktus un sadarbības partnerus, kas varētu sniegt atbalstu krīzes gadījumā. J. Bekmanis atzīmē, ka īpaši svarīga ir vienošanās par kontaktpunktiem – centrālajiem saziņas punktiem ar Latvijā esošajiem krīzes vadības veidojumiem. Viņš uzsver, ka galvenais resurss krīzes gadījumā ir cilvēki, kas gatavi rīkoties. J. Bekmanis skaidro, ka izveidotā kontaktpunkta uzdevums krīzes situācijā būtu saņemt informāciju no Latvijas, kā arī sniegt informāciju par diasporas NVO resursiem un gatavību, lai koordinētu tālākās darbības un novirzītu atbalstu, kur tas nepieciešams.

**I. Puncule** norāda, ka Iekšlietu ministrijas krīzes vadības veidojumos tiek iesaistīti arī uzņēmēji un uzņēmumi, īpaši attiecībā uz kritisko infrastruktūru. I. Puncule atzīmē, ka ir uzsākta saruna ar Latvijas Tirdzniecības un rūpniecības kameru par ciešāku sadarbību. I. Puncule uzsver, ka galvenais uzdevums diasporas organizācijām ir apzināt savus resursus, pārliecināties, ka ir iespējams sasniegt biedrus un izplatīt informāciju. Viņa norāda, ka Iekšlietu ministrija apspriedīs un ņems vērā diasporu, veidojot Krīzes vadības centru. Tiek strādāts pie pašvaldību un brīvprātīgo resursu apzināšanas.

**Z. Grauze** dod vārdu Valsts ugunsdzēsības un glābšanas dienesta Civilās aizsardzības pārvaldes Resursu pārvaldīšanas nodaļas vecākajai inspektorei Ingūnai Sutrai.

**I. Sutra** sniedz prezentāciju par civilās aizsardzības sistēmas pilnveidošanas pasākumiem, tai skaitā par civilās aizsardzības patvertnēm un agrīnās brīdināšanas sistēmu, un mobilo lietotni “112 Latvija”.

*Prezentāciju skatīt 5. pielikumā.*

**Z. Grauze** uzsver aplikācijas “112 Latvija” lietderību un aicina visus to lejupielādēt. Vārds tiek dots biedrības “Latvijas Platforma attīstības sadarbībai” direktorei Inesei Vaivarei.

**I. Vaivare** sniedz prezentāciju par NVO un diasporas iesaisti krīzēs Latvijā un sabiedrības noturības veicināšanā. Aicina diasporas organizācijas iesaistīties Latvijas Pilsoniskās Alianses veidotajā darba grupā “Nevalstiskās organizācijas civilajā aizsardzībā”. I. Vaivare akcentē vairākas diasporas iespējamās funkcijas krīzēs, tai skaitā prevenciju, novērtēšanas atbalstu, koordinēšanas atbalstu, komunikāciju, evakuācijas procesu, sociālo pakalpojumu sniegšanu un publiskās infrastruktūras un pakalpojumu atjaunošanu. I. Vaivare uzsver informācijas telpas noturības nozīmi krīzes sagatavotībā. Viņa norāda, ka noturība ir process un tai ir vairāki līmeņi, piemēram, kopienas noturība. Viņa arī uzsver individuālās gatavības nozīmi krīzes situācijās un “112 Latvija” aplikāciju kā soli ikviena Latvijas iedzīvotāja sagatavotībai. Atzīmējot diasporas lomu brīvprātīgo koordinēšanā, viņa arī atzīmē, ka svarīgi ir nevis, kur cilvēks atrodas, bet kādas prasmes viņam piemīt.

*Prezentāciju skatīt 6. pielikumā*

## Paziņojumi, noslēgums.

**Z. Grauze** noslēdz sēdes sadaļu par diasporas lomu civilajā aizsardzībā un sabiedrības noturībā, atzīmējot tēmas nozīmīgumu un nepieciešamību turpināt diskusijas. Z. Grauze norāda, ka nākotnē varētu tikt organizētas tiešsaistes sarunas un dialoga apļi tieši par šiem jautājumiem. Vēstniece aicina diasporas pārstāvjus sekot līdzi civilās aizsardzības aktualitātēm viņu mītnes zemēs. Viņa uzsver, ka vēl aktīvāka sadarbība civilās aizsardzības jomā notiks, kad darbu uzsāks Krīzes vadības centrs. Z. Grauze izsaka pateicību uzaicinātajiem ekspertiem. Vārds tiek dots biedrības “Latviesi.com” valdes priekšsēdētājam un DKP priekšsēdētāja vietniekam I. Bērziņam.

**I. Bērziņš** informē par Zemessardzes atbalsta struktūras veidošanu un aicina ikvienu pieteikties, aizpildot Zemessardzes atbalstītāja anketu: <https://www.zs.mil.lv/lv>. I. Bērziņš aicina diasporas organizācijas organizēties jau tagad un strādāt ar dezinformācijas jautājumiem savā mītnes zemē.

**P. Blumbergs** informē par aktualitātēm saistībā ar Pasaules latviešu ekonomikas un inovāciju forumu[[1]](#footnote-1), kas notiks š. g. 10. jūlijā Latvijas Nacionālajā bibliotēkā. P. Blumbergs aicina pieteikties visus interesentus, aizpildot reģistrācijas anketu: <https://www.mfa.gov.lv/lv/jaunums/pbla-gatavojas-pasaules-latviesu-ekonomikas-un-inovaciju-forumam-2025>.

**Z. Grauze** informē par 4. Starptautiskajās organizācijās strādājošo Latvijas profesionāļu forumu[[2]](#footnote-2), kas notiks š. g. 4. augustā Rīgā un aicina pieteikties profesionāļus, aizpildot anketu:

<https://www.mfa.gov.lv/lv/jaunums/sakusies-registracija-starptautiskajas-organizacijas-stradajoso-latvijas-profesionalu-4-forumam>.

Z. Grauze izsaka pateicību PBLA pārstāvjiem par nesavtīgo darbu, aizstāvot diasporas intereses Saeimas Valsts un pašvaldību komisijā, gatavojoties 2026. gada Saeimas vēlēšanām. Z. Grauze izsaka pateicību diasporai par tās dalību pašvaldību vēlēšanās un novēl izturību XIII Latvijas Skolu jaunatnes dziesmu un deju svētku dalībniekiem. Noslēdzot sēdi, Z. Grauze informē, ka nākamā DKP sēde notiks klātienē š. g. 25. septembrī plkst. 14.00 Ārlietu ministrijā. Tajā plānots diskutēt par diasporas lomu sabiedrības noturībā un gatavošanos Saeimas vēlēšanām. Uz sēdi tiks aicināti Valsts kancelejas Stratēģiskās komunikācijas un koordinācijas departamenta pārstāvji, lai informētu par diasporas lomu sabiedrības noturības veicināšanā.

*Z. Grauze slēdz sēdi plkst. 18.00.*

**DKP priekšsēdētāja un sēdes vadītāja Z. Grauze**

**Protokolēja M. Dombrovska**

 **A. Pundure**

1. Papildu informācija ir pieejama: <https://www.mfa.gov.lv/lv/jaunums/pbla-gatavojas-pasaules-latviesu-ekonomikas-un-inovaciju-forumam-2025>. [↑](#footnote-ref-1)
2. Papildu informācija ir pieejama: <https://www.mfa.gov.lv/lv/jaunums/sakusies-registracija-starptautiskajas-organizacijas-stradajoso-latvijas-profesionalu-4-forumam>. [↑](#footnote-ref-2)